SL Uradni list Evropske unije L 139/1

IZVEDBENA UREDBA KOMISIJE (EU) 2015/864

z dne 4. junija 2015

o spremembi Uredbe Komisije (ES) št. 340/2008 o pristojbinah in taksah, plačljivih Evropski agenciji za kemikalije na podlagi Uredbe (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1), ter zlasti člena 74(1) in člena 132 Uredbe,

ob upoštevanju naslednjega:

(1) V skladu s členom 22(1) Uredbe Komisije (ES) št. 340/2008 (2) se pristojbine in takse, določene v tej uredbi pregledajo letno glede na stopnjo inflacije, izmerjeno po evropskem indeksu cen življenjskih potrebščin, ki ga je objavil Eurostat v skladu z Uredbo (ES) št. 2494/95 (3).

(2) Na podlagi letnega pregleda, opravljenega leta 2014, bi bilo treba navedene pristojbine prilagoditi v skladu z veljavno povprečno letno stopnjo inflacije, ki jo je objavil Eurostat in je za leto 2013 znašala 1,5 %.

(3) Prilagoditev pristojbin in taks je določena tako, da prihodki iz pristojbin in taks skupaj z drugimi viri prihodkov Agencije na podlagi člena 96(1) Uredbe (ES) št. 1907/2006 zadostujejo za kritje stroškov opravljenih storitev.

(4) Upravni odbor Agencije bi moral v okviru pooblastil, ki so mu podeljene v skladu z Uredbo (ES) št. 1907/2006, še naprej spremljati prizadevanja Agencije za boljšo učinkovitost, da se doseže najboljše razmerje med uporabljenimi sredstvi in doseženimi rezultati. Komisija bi morala pri naslednjem pregledu pristojbin in taks Agencije iz člena 22(1) Uredbe Komisije (ES) št. 340/2008 upoštevati mnenje upravnega odbora.

(5) Uredbo (ES) št. 340/2008 bi bilo zato treba ustrezno spremeniti.

(6) Zaradi pravne varnosti se ta uredba ne bi smela uporabljati za veljavne predložitve, ki so še v obravnavi na dan začetka veljavnosti te uredbe.

(7) Ukrepi, predvideni s to uredbo, so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 –

SPREJELA NASLEDNJO UREDBO:

Člen 1

Priloge I do VIII k Uredbi (ES) št. 340/2008 se nadomestijo z besedilom iz Priloge k tej uredbi.

Člen 2

Ta uredba se ne uporablja za veljavne predložitve, ki na dan začetka veljavnosti te uredbe niso rešene.

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 4. junija 2015 Za Komisijo Predsednik Jean-Claude JUNCKER

(1) UL L 396, 30.12.2006, str. 1.

(2) Uredba Komisije (ES) št. 340/2008 z dne 16. aprila 2008 o pristojbinah in taksah, plačljivih Evropski agenciji za kemikalije na podlagi Uredbe (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) (UL L 107, 17.4.2008, str. 6).

(3) Uredba Sveta (ES) št. 2494/95 z dne 23. oktobra 1995 o harmoniziranih indeksih cen življenjskih potrebščin (UL L 257, 27.10.1995, str. 1).